CELEX: 32019D1972
Language: sl
Date: 2019-11-26 00:00:00
Title: Izvedbeni sklep Komisije (EU) 2019/1972 z dne 26. novembra 2019 o spremembi Izvedbenega sklepa 2013/764/EU glede nadzornih ukrepov za zdravje živali v zvezi s klasično prašičjo kugo v nekaterih državah članicah (notificirano pod dokumentarno številko C(2019) 8396) (Besedilo velja za EGP)

28.11.2019   
               
               
                  SL
               
               
                  Uradni list Evropske unije
               
               
                  L 307/56
               
            
         IZVEDBENI SKLEP KOMISIJE (EU) 2019/1972
         z dne 26. novembra 2019
         o spremembi Izvedbenega sklepa 2013/764/EU glede nadzornih ukrepov za zdravje živali v zvezi s klasično prašičjo kugo v nekaterih državah članicah
         (notificirano pod dokumentarno številko C(2019) 8396)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
         ob upoštevanju Direktive Sveta 90/425/EGS z dne 26. junija 1990 o veterinarskih pregledih, ki se zaradi vzpostavitve notranjega trga izvajajo v trgovini znotraj Unije z nekaterimi živimi živalmi in proizvodi (2), ter zlasti člena 10(4) Direktive,
         ob upoštevanju naslednjega:
         
                     (1)
                  
                  
                     Izvedbeni sklep Komisije 2013/764/EU (3) določa nadzorne ukrepe za zdravje živali v zvezi s klasično prašičjo kugo v nekaterih državah članicah. Navedeni ukrepi vključujejo prepoved odpreme pošiljk domačih prašičev in proizvodov iz prašičev z nekaterih območij. Nadzorni ukrepi za zdravje živali iz navedenega izvedbenega sklepa se uporabljajo vzporedno s tistimi iz Direktive Sveta 2001/89/ES (4) in so namenjeni boju proti širjenju klasične prašičje kuge, zlasti na ravni Unije.
                  
               
                     (2)
                  
                  
                     Izvedbeni sklep 2013/764/EU določa tudi odstopanja od prepovedi odpreme živih prašičev z nekaterih območij, če so izpolnjeni določeni pogoji.
                  
               
                     (3)
                  
                  
                     Pri obdobju izvajanja ukrepov iz Izvedbenega sklepa 2013/764/EU bi bilo treba upoštevati epidemiologijo klasične prašičje kuge in učinkovitost ukrepov za zdravje živali, ki jih izvajajo države članice iz Priloge k Izvedbenemu sklepu 2013/764/EU v skladu z zakonodajo Unije. Zato bi bilo treba glede na trenutne epidemiološke razmere v Uniji in sosednjih tretjih državah ter prizadevanja, potrebna za boj proti navedeni bolezni, obdobje uporabe Izvedbenega sklepa 2013/764/EU podaljšati, hkrati pa ne uvesti nepotrebnih omejitev trgovine.
                  
               
                     (4)
                  
                  
                     Ker je glede na trenutno epidemijo klasične prašičje kuge pomembno zagotoviti kontinuiteto ukrepov proti navedeni bolezni na ravni Unije, bi bilo treba pri podaljšanju obdobja uporabe Izvedbenega sklepa 2013/764/EU upoštevati, da se Uredba (EU) 2016/429 Evropskega parlamenta in Sveta (5), ki določa zaščitne ukrepe v primeru bolezni živali, uporablja od 21. aprila 2021.
                  
               
                     (5)
                  
                  
                     Poleg tega bi bilo treba ob upoštevanju učinkovitosti splošnih ukrepov, ki se uporabljajo na Hrvaškem v skladu z Direktivo 2001/89/ES, ter glede na nadzor in uvedene ukrepe, kot so bili predloženi Stalnemu odboru za rastline, živali, hrano in krmo, zdaj vsa območja na Hrvaškem, ki so trenutno navedena v Prilogi k Izvedbenemu sklepu 2013/764/EU, črtati iz navedene priloge zaradi ugodnih epidemioloških razmer glede navedene bolezni v navedeni državi članici.
                  
               
                     (6)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1Izvedbeni sklep 2013/764/EU se spremeni:v členu 10 se datum „31. decembra 2019“ nadomesti z „21. aprila 2021“.
         
         
            Člen 2
            Točka 2 Priloge k Izvedbenemu sklepu 2013/764/EU se črta.
         
         
            Člen 3
            Ta sklep je naslovljen na države članice.
         
         
            V Bruslju, 26. novembra 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 395, 30.12.1989, str. 13.
         
            (2)  UL L 224, 18.8.1990, str. 29.
         
            (3)  Izvedbeni sklep Komisije 2013/764/EU z dne 13. decembra 2013 glede nadzornih ukrepov za zdravje živali v zvezi s klasično prašičjo kugo v nekaterih državah članicah (UL L 338, 17.12.2013, str. 102).
         
            (4)  Direktiva Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (UL L 316, 1.12.2001, str. 5).
         
            (5)  Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).